Virallinen lehti nro C 402 , 22/12/1998 s. 0017



KIRJALLINEN KYSYMYS E-0689/98 esittäjä(t): Amedeo Amadeo (NI) ja Salvatore Tatarella (NI) komissiolle (10. maaliskuuta 1998) Aihe: Kansainvälinen henkilöliikenne - Neuvoston asetus (ETY) 684/92, annettu 16. maaliskuuta 1992 Tietääkö komissio, että asetuksen (ETY) 684/92(1) 2 artiklan 1.3 kohta, jossa määrätään lupajärjestelmästä rinnakkaisliikenteelle (tai siihen verrattavalle), joka palvelee samaa yleisöä kuin säännöllinen liikenne, on täysin ristiriidassa asetuksen 4 artiklan kanssa? (1) EYVL L 74, 20.3.1992, s. 1. Komission jäsenen Neil Kinnockinkomission puolesta antama yhteinen vastaus kirjallisiin kysymyksiin E-0579/98, E-0580/98, E-0687/98, E-0688/98 ja E-0689/98 (12. toukokuuta 1998) Yhteisistä säännöistä harjoitettaessa kansainvälistä henkilöliikennettä linja-autoilla 16 päivänä maaliskuuta 1992 annetun neuvoston asetuksen (ETY) 684/92(1) 2 artiklan 1 kohdassa säädetään, että säännöllinen liikenne on liikennettä, jolla huolehditaan henkilöliikenteestä määrätyin väliajoin määrätyllä reitillä ja jolla matkustajia otetaan kyytiin ja jätetään kyydistä ennalta vahvistetuissa pysähdyspaikoissa. Säännöllinen liikenne on kaikkien käytettävissä, joskin paikan varaaminen voi tarvittaessa olla joskus pakollista. Säännöllisen liikenteen harjoittaminen edellyttää lupaa. Kyseisen asetuksen 7 artiklan 4 kohdassa vahvistetaan kuitenkin erittäin tiukat luvan saamisen edellytykset. Lupaviranomaiset saavat kieltäytyä myöntämästä lupaa ainoastaan asetuksessa säädettyjen edellytysten perusteella. Lisäksi 2 artiklan 1 kohdassa säädetään, että säännöllinen erityisliikenne on säännöllistä liikennettä, jolla kuljetetaan vain tiettyihin matkustajaryhmiin kuuluvia matkustajia. Kaikki säännöllinen erityisliikenne ei vaadi lupaa, jos liikennöinnistä on tehty sopimus kuljetuksen järjestäjän ja liikenteenharjoittajan välillä. Säännölliseen erityisliikenteeseen ei tarvita tällaisessa tapauksessa lupaa, koska liikennettä harjoitetaan erityistä tarkoitusta varten tiettyjen matkustajaryhmien kuljettamiseksi eikä tällainen liikenne yleensä ole muiden matkustajien käytettävissä. Asetuksen 2 artiklan 1.3 kohdassa säädetyn suojalausekkeen tarkoituksena on suojata nykyistä säännöllistä liikennettä, myös säännöllistä erityisliikennettä, muun tyyppiseltä linja-autoliikenteeltä, kuten satunnaiselta liikenteeltä ja sukkulaliikenteeltä, joilla voitaisiin samanaikaisesti tai väliaikaisesti palvella samoja matkustajaryhmiä kuin säännöllisellä liikenteellä. Tätä suojalauseketta ei kuitenkaan voi soveltaa säännöllisen erityisliikenteen vastaisesti, jos kuljetuksen järjestäjän ja liikenteenharjoittajan välillä on tehty sopimus säännöllisen erityisliikenteen hoitamisesta. Jos säännöllinen erityisliikenne ei kuitenkaan ole 2 artiklan 1.1 ja 1.2 kohdassa säädettyjen edellytysten mukainen ja jos säännöllisessä erityisliikenteessä kuljetetaan kaikenlaisia matkustajia eikä "vain tiettyihin matkustajaryhmiin kuuluvia matkustajia", kyseistä liikennettä olisi pidettävä säännöllisenä liikenteenä ja näin ollen lupaa edellyttävänä. Komissio ei ole toimivaltainen toteuttamaan "piraattiliikenteen" ("servizi pirata") vastaisia toimia. Asetuksen (ETY) 684/92 19 artiklan mukaan jäsenvaltiot ovat velvollisia panemaan täytäntöön ja toteuttamaan määräystenmukaisuuden noudattamista koskevat tarkastukset sekä mahdollisiin asetuksen rikkomisiin sovellettavat seuraamukset. Näihin velvollisuuksiin kuuluvat myös kaikki kyseisessä asetuksessa säädettyjen velvoitteiden noudattamatta jättäneiden liikenteen järjestäjien vastaiset toimet. (1) Sellaisena kuin se on muutettuna yhteisistä säännöistä harjoitettaessa kansainvälistä henkilöliikennettä linja-autoilla annetun neuvoston asetuksen (ETY) 684/92 muuttamisesta annetulla neuvoston asetuksella (EY) 11/98, EYVL L 4, 8.1.1998.